मिसन-२०८४ सफल बनाउन नयाँ समीकरण बनायौँ : महासचिव पोखरेल
सत्तारुढ प्रमुख घटक नेकपा एमालेका महासचिव शंकर पोखरेलले मिसन-०८४ सफल बनाउन लागि नयाँ सत्ता समीकरण निर्माण गर्नुपरेको बताएका छन् । महासचिव पोखरेलले मिशन-०८४ एमालेले मुलुकको भविष्य निर्माणका लागि लिएको संकल्प भएको उल्लेख गर्दै त्यसबाट बिचलित नहुने अडान समेत राखे । 
काठमाडौँ — सत्तारुढ प्रमुख घटक नेकपा एमालेका महासचिव शंकर पोखरेलले मिसन-०८४ सफल बनाउन लागि नयाँ सत्ता समीकरण निर्माण गर्नुपरेको बताएका छन् । महासचिव पोखरेलले मिशन-०८४ एमालेले मुलुकको भविष्य निर्माणका लागि लिएको संकल्प भएको उल्लेख गर्दै त्यसबाट बिचलित नहुने अडान समेत राखे । शनिवार पोखरामा आयोजित पार्टीको कास्की जिल्ला अधिवेशनको उद्घाटन समारोहमा बोल्दै उनले मिसन-०८४ लाई बलियो बनाउँछ भन्ने मान्यता र विश्वासको जगमा मात्रै नयाँ सत्ता समीकरणको यात्रा सुरु गरिएको दाबी गरे । महासचिव पोखरेलले यसअघिको सत्तारुढ गठबन्धनले पार्टीमाथि गरेको घेराबन्दी तोडेर नयाँ सहकार्य सुरु भएकाले त्यसले पार्टीको मिसनलाई सफल बनाउन आधार तयार पारेको बताए । ‘अब सकारात्मक दिशातर्फ मुलुकलाई लैजानुपर्दछ भन्ने मान्यताको आधारमा हामीले यो यात्रा आरम्भ गरेका छौं । मिसन-०८४ मुलुकको भविष्य निर्माणको एउटा संकल्प हो । त्यसबाट नेकपा एमाले विचलित हुने प्रश्नै उठ्दैन,' उनले भने, 'हामीले त भनिरहेका छौं–यो सहकार्यले मिसन-0८४ लाई बलियो बनाउँदछ भन्ने मान्यता र विश्वासको जगमा हामीले नयाँ सहकार्यको यात्रा आरम्भ गरेका छौं ।'उनले सरकारसँग निराश बनेका जनतामा आशा जगाउन एमालेले यो प्रयास गरिरहेको दाबी गरे । 